มินดาเนื้อสวรรค์
เรื่องเสาะแสวงหาของอร่อยอยู่ในสายเลือด คุณชายแป๊ะ เมื่อคืนฝันว่ากำลังนั่งจกข้าวเหนียวเคี้ยวเนื้อสวรรค์แสนเพลิน ตื่นขึ้นมาจึงตรงดิ่งไปหาร้านขายเนื้อสวรรค์เจ้าอร่อยมาฝากผู้อ่าน,ถ้าพูดถึง เนื้อสวรรค์ ก็ต้องย่านพี่น้องชาวมุสลิมที่ตำบลท่าอิฐ อำเภอปากเกร็ด จังหวัดนนทบุรี ถิ่นนี้เป็นแหล่งรวมร้านขายเนื้อสวรรค์เจ้าอร่อยๆ โดยเด็ดสุดต้องยกให้ มินดาเนื้อสวรรค์ อยู่ตรงข้ามโรงเรียนธรรมมิสลาม มูลนิธิ,ผมยืนเก้กังอยู่หน้าบ้าน มองเห็นหญิงสูงวัยใส่ฮิญาบกำลังง่วนอยู่กับการตระเตรียมเครื่องครัว ตัดสินใจร้องถาม มะห์ผมขอชิมเนื้อสวรรค์หน่อยครับ,นางมาเรียม ปัญจโกวิทย์ วัย 53 ปี หันมาตามเสียง รีบออกมาต้อนรับด้วยรอยยิ้ม ได้เลยจ้าเพิ่งทอดเสร็จร้อนๆ,เนื้อสวรรค์ทอดใหม่ๆ ผิวเนื้อสีน้ำตาลเข้ม เคลือบไปด้วยเครื่องหมักมันวาว เนื้อวัวเคี้ยวง่ายไม่แข็งกระด้าง อร่อยได้รสชาติหวานกลมกล่อม ชูกลิ่นหอมด้วยลูกผักชีบด ละเอียด ปั้นข้าวเหนียวเป็นก้อนเคี้ยวคู่กันฟินสุดๆ เหมือนย้อนเวลากลับสู่ห้วงฝันอีกครั้ง,มะห์เนื้อสวรรค์อร่อยมากครับ ทำยังไงถึงได้รสชาติดีแบบนี้ ผมหยอดคำถามทันทีที่ชิมคำแรก,ทำเนื้อสวรรค์ให้อร่อยต้องใช้เนื้อ วัวส่วนสะโพกและลูกมะพร้าว เพราะเนื้อไม่เหนียว ตัดส่วนที่เป็นพังผืดและไขมันออก ก่อนนำไปเข้าเครื่องสไลซ์แล่เป็นแผ่นๆ ความหนา 3 มิลลิเมตรต่อชิ้น ไม่ให้บางจนฉีกขาด หรือหนาจนเคี้ยวไม่เข้า จากนั้นนำเนื้อที่สไลซ์ไปหมักกับน้ำตาลมะพร้าวอย่างดี น้ำตาลทราย เกลือนิดหน่อย และที่สำคัญใส่ลูกผักชีที่ผ่านการคั่วในกระทะให้หอมแล้วบดละเอียด คลุกส่วนผสมให้เข้ากัน หมักกับเนื้อนวดเบาๆ เคล้าให้เข้ากัน ทิ้งไว้ 30 นาที พอครบเวลานำเนื้อไปผึ่งในถาดสเตนเลส ตากแดดจัดๆนาน 3 ชั่วโมง ครึ่งชั่วโมงสุดท้ายกลับอีกด้านให้โดนแดด จะได้เนื้อแดดเดียวสีสวยและแห้งเท่ากัน หากตากแดดนานกว่านี้เนื้อจะแข็งไม่น่าทาน ขั้นตอนสุดท้ายนำไปทอดในกระทะใช้น้ำมันท่วมๆ เปิดไฟปานกลาง กลับ ไปกลับมาให้เนื้อสุกเป็นอันใช้ได้,เหลือบไปเห็นตู้แช่แข็ง ยังมีเนื้อเค็ม, เนื้องบ (เศษเนื้อบดรสเค็ม), ลิ้นวัวเค็ม และเนื้อหวานเสียบไม้ไว้จำหน่ายอีกด้วย มะห์เล่าว่า ทุกชิ้นส่วนของเนื้อวัวนำมาแปรรูปทำเป็นอาหารได้หมด อย่าง เนื้อเค็ม แล่เอา ช่วงที่เนื้อติดมันหั่นขนาดทำสเต๊ก นำมาหมักกับ เกลือ แล้วตากแดดครึ่งชั่วโมง นำไปทอดได้เป็น เนื้อเค็มแสนอร่อย ส่วน เนื้องบ ใช้เศษเนื้อที่เหลือจากการตัดแต่งแล้ว นำมาบดปรุงรสด้วยเกลือ ปั้นเป็นก้อนกลม ตบให้แบน คล้ายชิ้นเนื้อแฮมเบอร์เกอร์ นำไปย่างทานได้รสและกลิ่นแบบอาหารมุสลิมต้นตำรับแท้ๆ,มะห์ขายเนื้อแปรรูปมากว่า 20 ปี สร้างตัวจากการติดสอยห้อยตามรถกระบะของเพื่อน ตระเวนขายตามตลาดนัดที่อยุธยา กระทั่งเก็บหอมรอมริบซื้อรถกระบะเป็นของตัวเอง ใช้ชื่อ มินดาเนื้อสวรรค์ ตามชื่อของลูกสาว มะห์ศรัทธาในอัลเลาะห์มาก จะขอพรให้ช่วยประทานหนทางทำมาหากิน นำพาเพื่อนดีๆเข้ามาช่วยเหลือ เมื่อท่านช่วยแล้วเราก็ต้องขยันทำมาหากินด้วย ซื่อสัตย์กับลูกค้า ตาชั่งต้องเที่ยงตรง ขาดหรือเกินเท่าไหร่ต้องบอกลูกค้าตามจริง ชีวิตมะห์มีเป้าหมายหารายได้ส่งลูก 2 คน เล่าเรียนให้จบการศึกษาสูงที่สุด,สนนราคาเนื้อสวรรค์ขายขีดละ 60 บาท กิโลกรัมละ 600 บาท ส่วนเนื้อเค็ม (ไม่ทอด) กิโลกรัมละ 300 บาท, เนื้อเค็มทอด ขีดละ 45 บาท กิโลกรัมละ 450 บาท, ลิ้นวัวเค็ม (ไม่ทอด) กิโลกรัมละ 450 บาท และเนื้องบชิ้นละ 8 บาท สั่งซื้อได้หลายช่องทาง สอบถามรายละเอียดโทร. 09-5614-7651 หรือ 0-2525-8240.,คุณชายแป๊ะ
ถ้าพูดถึง เนื้อสวรรค์ ก็ต้องย่านพี่น้องชาวมุสลิมที่ตำบลท่าอิฐ อำเภอปากเกร็ด จังหวัดนนทบุรี ถิ่นนี้เป็นแหล่งรวมร้านขายเนื้อสวรรค์เจ้าอร่อยๆ โดยเด็ดสุดต้องยกให้ มินดาเนื้อสวรรค์ 
มินดาเนื้อสวรรค์,เนื้อสวรรค์,คุณชายตะลอนชิม,คุณชายแป๊ะ,มาเรียม ปัญจโกวิทย์,นนทบุรี,ชาวมุสลิม,ข่าวทั่วไป